அவர்களுக்கு இருந்த விமரிசனமெல்லாம் ஒன்றுதான். அவன் பன்றிகளைப் பிடிக்கட்டும். அறுத்து, காசாக்கிக்கொண்டு போகட்டும். அதில் சொல்ல ஒன்றுமில்லை. ஆனால் தரைப்பாலத்தை ஏன் இப்படி நாசமாக்க வேண்டும்? சகாயமுத்து ஒரு நாளும் பன்றி அறுத்த பின்பு பாலத்தைக் கழுவி சுத்தம் செய்ததில்லை. பெரும்பாலும் ரத்தக்கறை படிந்து அந்த இடம் அப்படியேதான் காய்ந்து போகும். எப்போதாவது சலவைத் தொழிலாளிகள் மனமிறங்கி, பாலத்தின்மீது பன்றி அறுத்த இடங்களில் தண்ணீர் பிடித்து ஊற்றி, காலால் தேய்த்துக் கழுவப் பார்ப்பார்கள். அதில் பெரிய பலன் இராது. காய்ந்த பன்றி ரத்தக்கறை அத்தனை சீக்கிரம் போகாது.